作者:劉禹錫
標題:裴祭酒尚書見示春歸城南青松塢別墅寄王左丞高侍郎之什命同作
內容:早宦閱人事，晚懷生道機。時從學省出，獨望郊園歸。野彴度春水，山花映巖扉。石頭解金章，林下步綠薇。青松鬱成塢，修竹盈尺圍。吟風起天籟，蔽日無炎威。危徑盤羊腸，連甍聳翬飛。幽谷響樵斧，澄潭環釣磯。因高見帝城，冠蓋揚光輝。白雲難持寄，清韻投所希。二公如長離，比翼翔太微。含情謝林壑，酬贈駢珠璣。顧予久郎潛，愁寂對芳菲。一聞丘中趣，再撫黃金徽。